หนี้สาธารณะลด2เดือนติดต่อกัน
สบน. เผย หนี้สาธารณะลด2เดือนติดต่อกัน รวม 2 เดือน ลดลง 6.5 หมื่นล้านบาท
21 ธ.ค. 2553

สบน. เผย หนี้สาธารณะลด2เดือนติดต่อกัน รวม 2 เดือน ลดลง 6.5 หมื่นล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า หนี้สาธารณะเดือน ต.ค. 2553 มีจำนวน 4.2 ล้านล้านบาท หรือคิดเป็น 42.01% ของผลิตภัณฑ์มวลรวมภายในประเทศ (จีดีพี) โดยเป็นหนี้ที่รัฐบาลกู้โดยตรง 2.89 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.07 ล้านล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 1.75 แสนล้านบาท และหนี้กองทุนเพื่อการฟื้นฟูและพัฒนาระบบสถาบันการเงิน 6.2 หมื่นล้านบาท เมื่อเปรียบเทียบกับเดือนก่อนหน้า   หนี้สาธารณะลดลงสุทธิ 2.94  หมื่นล้านบาท
ทั้งนี้ เป็นหนี้ที่รัฐบาลกู้โดยตรงลดลง 1.58 หมื่นล้านบาท หนี้รัฐวิสาหกิจที่ไม่เป็นสถาบันการเงินลดลง 1.16 หมื่นล้านบาท หนี้รัฐวิสาหกิจที่เป็นสถาบันการเงิน (รัฐบาลค้ำประกัน) ลดลง 1,979 ล้านบาท และหนี้กองทุนเพื่อการฟื้นฟูฯ ลดลง 8.23 ล้านบาท
หนี้สาธารณะเดือน ต.ค. 2553 ลดลงเป็นเดือนที่ 2 ติดต่อกัน โดยก่อนหน้านี้เดือน ก.ย. 2553 หนี้สาธารณะลดลง 3.59 หมื่นล้านบาท รวม 2 เดือน หนี้สาธาณะลดลง 6.5 หมื่นล้านบาท
อย่างไรก็ตาม ที่ผ่านมาหนี้สาธารณะเพิ่มขึ้นอย่างต่อเนื่อง ในช่วงเดือน มิ.ย. ถึง ส.ค. 2553 หนี้สาธารณะเพิ่ม 4 เดือน ติดต่อกัน เป็นวงเงินที่หนี้เพิ่มขึ้นถึง 1.55 แสนล้านบาท เนื่องจากต้องกู้ชดเชยการขาดดุล และโครงการไทยเข้มแข็ง กระตุ้นเศรษฐกิจ